H έκθεση «Το πνεύμα του Μαραθώνα: Από τον Φειδιππίδη στο σήμερα» έρχεται στις ΗΠΑ
Μια πρωτοβουλία της National Hellenic Society και του Εθνικού Μουσείου Ελληνισμού στο Σικάγο
Η οργάνωση National Hellenic Society(ΝΗS) και το National Hellenic Museum(Εθνικό Μουσείο Ελληνισμού) στο Σικάγο, ανακοίνωσαν την συνεργασία τους προκειμένου να φέρουν σε μεγάλα μουσεία των ΗΠΑ την έκθεση «Το πνεύμα του Μαραθώνα: Από τον Φειδιππίδη στο σήμερα». Στην έκθεση παρουσιάζονται πηγές, ιστορικά κειμήλια και πολιτιστικά δρώμενα του μαραθωνίου και πως αυτά συνδέονται με τον σύγχρονο κόσμο. Η ιστορική έκθεση θα παρουσιαστεί σε διάφορα μουσεία στο Σικάγο, τη Βοστόνη, το Λος Άντζελες, την Νέα Υόρκη και την Ουάσιγκτον. Κατά την διάρκεια της έκθεσης θα αναδειχθούν σημαντικές στιγμές του «Πνεύματος του Μαραθώνα», από την πρώτη μαραθώνια διαδρομή που κάλυψε ο Φειδιππίδης, την νίκη του Σπύρου Λούη στους πρώτους Ολυμπιακούς Αγώνες και την νίκη του Στυλιανού Κυριακίδη στον πρώτο μαραθώνιο της Βοστόνης το 1946. Ο επικεφαλής της ελληνοαμερικανικής οργάνωσης NHS Γιώργος Μάρκος τόνισε με αφορμή την διοργάνωση της έκθεσης: «Οι εκδηλώσεις του Μαραθώνιου αποτελούν έμπνευση για όλους μας και προτροπή να εντείνουμε τις προσπάθειες μας για το συλλογικό καλό». Η National Hellenic Society ηγείται της προσπάθειας αυτής και μάλιστα έχει ήδη καταβάλλει το ποσό των 75 χιλιάδων δολαρίων για το σκοπό αυτό. Η έκθεση χωρίζεται σε τέσσερις ενότητες: Ο θρύλος και το Πνεύμα του Φειδιππίδη, Ο Σύγχρονος Μαραθώνιος, Ο Αγώνας για ένα Σκοπό και το Πνεύμα του Μαραθώνιου Σήμερα. Προκειμένου η έκθεση να είναι προσιτή σε όλες τις ηλικιακές και κοινωνικές ομάδες, κατά την διάρκεια της οι επισκέπτες θα ενθαρρύνονται να εξερευνήσουν το πνεύμα του Μαραθωνίου όπως γίνεται αντιληπτό σήμερα, με τους προσωπικούς αγώνες που δίνει ο κάθε ένας από εμάς. Η έκθεση θα αποτελέσει επίσης πηγή έμπνευσης για τις νέες γενιές, καθώς θα διεξάγονται παράλληλα αμφίδρομες δραστηριότητες που θα ενθαρρύνουν την συμμετοχή των νέων. Η Πρόεδρος του National Hellenic Museum, Στέφανη Βλαχάκη, ανέφερε ότι «Ο μαραθώνιος είναι ένα παγκόσμιο φαινόμενο, αλλά λίγοι αναγνωρίζουν ότι αποτελεί θεμελιώδη στιγμή της ελληνικής ιστορίας με συναρπαστική υπόθεση». Τα εγκαίνια της έκθεσης θα γίνουν τον Οκτώβριο του 2012 στο κτήριο που στεγάζεται το National Hellenic Museum στην ελληνική συνοικία του Σικάγο. Χιλιάδες άνθρωποι σε διάφορες πολιτείες των ΗΠΑ αναμένεται να επισκεφθούν την σημαντική αυτή έκθεση.